b'\n_START_ARTICLE_\nKv\xc3\xa6lstofsagen\n_START_SECTION_\nForhistorie\n_START_PARAGRAPH_\nI december 2015 indgik Venstre-regeringen en politisk aftale om landbrugspakken med Liberal Alliance, Dansk Folkeparti og Konservative._NEWLINE_Milj\xc3\xb8- og f\xc3\xb8devareminister Eva Kjer Hansen fra Venstre havde i skriftlige svar til Folketinget fortalt, at landbrugspakken ville gavne milj\xc3\xb8et. Hun havde skrevet til Socialdemokraterne, at initiativerne fra landbrugspakken ville f\xc3\xa5 den samlede kv\xc3\xa6lstofm\xc3\xa6ngde til vandmilj\xc3\xb8et til at falde._NEWLINE_Ministeren havde oplyst p\xc3\xa5 flere samr\xc3\xa5d, at landbrugspakken ville betyde et gr\xc3\xb8nt plus for milj\xc3\xb8et. Ministeren havde ogs\xc3\xa5 udleveret et regnskab til Folketinget, som viste, at m\xc3\xa6ngden af kv\xc3\xa6lstof i havet ville falde i alle \xc3\xa5r fra 2016 til 2021.\n_START_SECTION_\nKulmination\n_START_PARAGRAPH_\nKv\xc3\xa6lstofsagen begyndte, da en r\xc3\xa6kke forskere stod frem i Berlingske i februar 2016 og forklarede, at regeringens regnskab for landbrugspakken var lavet, s\xc3\xa5 det s\xc3\xa5 mere milj\xc3\xb8venligt ud, end det i virkeligheden var. En gennemgang af regnskabet i Berlingske afsl\xc3\xb8rede, at regeringens embedsm\xc3\xa6nd havde gjort den s\xc3\xa5kaldte baseline (samfundsm\xc3\xa6ssig udvikling, som ikke har noget med landbrugspakken at g\xc3\xb8re) i det f\xc3\xb8rste \xc3\xa5r st\xc3\xb8rre, end den rigtigt skulle v\xc3\xa6re, ved at l\xc3\xa6gge flere \xc3\xa5rs effekter sammen i baselinen for 2016. Metoden blev omtalt som "kreativ bogf\xc3\xb8ring"._NEWLINE_Det kom ogs\xc3\xa5 frem, at der var andre problemer med regeringens m\xc3\xa5de at regne p\xc3\xa5, ligesom det kom frem, at regeringen havde anvendt regnemetoder, s\xc3\xa5 Danmark kunne udlede mere kv\xc3\xa6lstof i havet._NEWLINE_Konservative og Dansk Folkeparti blev inviteret til m\xc3\xb8de med embedsm\xc3\xa6nd i Milj\xc3\xb8- og F\xc3\xb8devareministeriet. Herefter lavede Rasmus Jarlov fra Konservative et mere "retvisende" regnskab for landbrugspakken. I regeringens oprindelige regnskab havde man beregnet den s\xc3\xa5kaldte baseline efter, hvad der skal til, for at Danmark opfylder EU\'s vandrammedirektiv. Derfor var udgangs\xc3\xa5ret 2012, s\xc3\xa5 man fik effekter med 2013, 2014 og 2015. Men Konservative ville gerne vide, hvad der skete for milj\xc3\xb8et, hvis man indf\xc3\xb8rte landbrugspakken i 2016. Men s\xc3\xa5 var udgangspunktet \xc3\xa5r 2015, og s\xc3\xa5 fik man ikke effekterne med fra 2013, 2014 og 2015. Regnede man p\xc3\xa5 landbrugspakken og ikke p\xc3\xa5 vandrammedirektivet, gik milj\xc3\xb8et i stedet for i minus de f\xc3\xb8rste tre \xc3\xa5r._NEWLINE_Problemet med det nye regnskab var to ting. For det f\xc3\xb8rste, at der forel\xc3\xa5 en EU-afg\xc3\xb8relse, som sagde, at man ikke m\xc3\xa5 forringe bare \xc3\xa9t s\xc3\xa5kaldt kvalitetselement og ikke m\xc3\xa5 forringe vandmilj\xc3\xb8et bare midlertidigt._NEWLINE_Det andet problem var, at regeringen havde fortalt Folketinget, at milj\xc3\xb8et ville g\xc3\xa5 i plus. Syv forskere blev hidkaldt til Folketinget for at forklare, hvad der var op og ned. Ingen af de syv forskere ville st\xc3\xb8tte den m\xc3\xa5de, regeringen havde lavet regnestykket til Folketinget. Efter det kom frem, at landbrugspakken var mindre milj\xc3\xb8venlig, end den oprindelig blev fremstillet, ville Konservative have flere gr\xc3\xb8nne tiltag._NEWLINE_Efter et samr\xc3\xa5d i Folketinget, hvor milj\xc3\xb8- og f\xc3\xb8devareminister Eva Kjer Hansen fik mulighed for at forklare sig og mulighed for at undskylde de forkerte tal, besluttede Konservative, at partiet ikke l\xc3\xa6ngere havde tillid til ministeren. Det havde r\xc3\xb8d blok heller ikke, og det bet\xc3\xb8d, at ministeren havde et flertal imod sig._NEWLINE_I starten fors\xc3\xb8gte resten af partierne bag aftalen at sige, at det var Konservative, der ikke havde lyttet ordentlig efter p\xc3\xa5 m\xc3\xb8derne. Men det viste sig, at Dansk Folkeparti ogs\xc3\xa5 mente, at ministeren havde lagt forkerte tal frem._NEWLINE_F\xc3\xb8rst ville statsminister Lars L\xc3\xb8kke Rasmussen ikke af med sin minister og truede med at udskrive valg. Men Konservative ville ikke give sig, og s\xc3\xa5 gik Eva Kjer Hansen selv af som minister og blev afl\xc3\xb8st af partif\xc3\xa6llen Esben Lunde Larsen.'